
Narratív és nyelvi markerek vizsgálata borderline személyiségzavarban szenvedő személyek önjellemzésében - pilot study

Pilot kutatásomban a borderline személyiségzavarral (BPD) rendelkező egyének önjellemzésében megjelenő narratív és nyelvi markereket vizsgáltam. A STIPO-R félig-strukturált interjú kérdéseit vettem alapul, majd ennek a szövegét elemeztem a NarrCat program segítségével, az NYTK szentimentelemzővel, illetve manuálisan. Szignifikáns eredmény született a manuális elemzés, továbbá a szentimentelemzés kapcsán, míg tendenciózus eredmények születtek a NarrCat tagadás és pszichológiai perspektíva moduljaiban. A BPD-s csoport leírása negatívabb volt a kontrollcsoporthoz képest, önjellemzésükben gyakrabban előfordultak enkódolási hibák, illetve negatív vonatkozású fokozás, intenzitásjelölők. A BPD-s csoportra jellemzőbb volt a tagadás, mint a kontrollcsoportra, ezzel szemben a kontrollcsoportra volt jellemzőbb a pszichológiai perspektíva felvétele. A kutatás eredményei összhangban vannak az eddigi szakirodalommal, a különböző nyelvi és narratív markereken keresztül megfigyelhetőek a borderline személyiségszerveződésre jellemző primitív elhárítások érvényesülése, szelf szerveződésük meghatározó aspektusai. Ezen felül kutatásom rámutat a depresszió és a BPD komorbiditásának jelentőségére, sajátosságaira a nyelvhasználatban.



